Diari Oficial de la Generalitat Valenciana


Sumari del DOGV 4465, del 24-03-2003 (2003/3245)

ORDE de 12 de març de la Conselleria de Benestar Social per la qual es regulen i es convoquen per al 2003 ajudes de Barris Solidaris per a fomentar l'execució d'unitats residencials de vivendes protegides i equipaments solidaris a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4465

Data del DOGV
:   24-03-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/3245


Data del document
:   12-03-2003

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * societat sense fins de lucre
    * habitatge social
    * zona suburbana
    * administració local

ORDE de 12 de març de la Conselleria de Benestar Social per la qual es regulen i es convoquen per al 2003 ajudes de Barris Solidaris per a fomentar l'execució d'unitats residencials de vivendes protegides i equipaments solidaris a la Comunitat Valenciana. [2003/3245]
  
El Govern Valencià, pel Decret 161/2001 de 30 d'octubre, crea la Direcció General de Plans Especials de Vivenda, assumint d'esta forma la Conselleria de Benestar Social noves competències en matèria de foment de polítiques de vivenda social a través de plans especials de vivenda per a aprofundir amb això en l'articulació de polítiques d'integració i inclusió social que regulen l'accessibilitat a un allotjament digne de col·lectius socials amb especials dificultats per a accedir a eixe bé d'interés social i dret constitucional.
  
La Generalitat Valenciana, conscient de la necessitat de fomentar l'articulació de mesures de foment per a la promoció de vivendes protegides destinades a col·lectius socials desfavorits, vol donar una resposta eficaç i solidària a esta creixent demanda social, promovent actuacions que faciliten l'accés a una vivenda digna i cohesionada urbanament, evitant riscos d'exclusió per falta adequada d'oferta de vivendes protegides davant de la carestia del preu del sòl i afavorint la integració i inclusió social de les capes emergents de la societat com jóvens i noves famílies monoparentals, així com altres col·lectius socials que requerixen un foment per a la seua incorporació a un hàbitat solidari i digne.
  
La Conselleria de Benestar Social, a través de la Direcció General de Plans Especials de Vivenda en el desenrotllament de les seues funcions arreplegades en el Decret 212/2001, de 18 de desembre, del Govern Valencià, pel qual s'aprova el nou Reglament Orgànic i Funcional de la Conselleria de Benestar Social, afrontant este nou repte social i per a reforçar els mecanismes de cobertura i cohesió social i intensificar les polítiques de promoció de vivendes protegides, impulsa la present orde com a ferramenta per a lluitar contra l'exclusió social, per a oferir noves oportunitats de progrés personal i social als col·lectius socials més desfavorits o sensibles a una exclusió social i per a fer partícip d'estos objectius les administracions locals valencianes, que són essencials per a destinar part del seu territori i patrimoni municipal a coordinar esforços i aconseguir promocionar l'accés dels col·lectius més dèbils a una vivenda en condicions, donant lloc a sinergies socials positives que ajuden a vertebrar solidàriament el teixit social valencià i a evitar en la mesura que es puga l'exclusió a un dret constitucional com és el d'accedir a una vivenda a col·lectius amb dificultats per la carestia del preu del sòl i la falta d'iniciatives de la promoció privada a este tipus de vivendes necessàries.
  
En conseqüència i en exercici de les facultats que m'atribuïx l'article 35, lletra K, de la Llei 5/1983, de 30 de desembre, del Govern Valencià i l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny i la resta de disposicions legals.
  
ORDENE
  
Capítol I
  
Objecte, beneficiaris i accions subvencionables
  
Article 1. Objecte
  
És objecte d'esta orde fomentar la creació d'unitats d'execució urbanes destinades almenys, en un setanta-cinc per cent del sòl residencial a la construcció o rehabilitació, reforma, condicionament i ampliació d'immobles destinats a vivendes protegides amb equipaments urbans i socials en zones de límits urbans o centres històrics degradats a la Comunitat Valenciana.
  
Article 2. Beneficiaris
  
Podran ser beneficiaris de les ajudes previstes en esta orde els ajuntaments o les entitats societàries municipals o institucions sense ànim de lucre de la Comunitat Valenciana.
  
Article 3. Accions subvencionables i quantia
  
1. Són accions subvencionables els gastos de redacció dels projectes tècnics i jurídics necessaris per a la preparació i urbanització d'unitats d'execució de sòl per mitjà d'expropiació o gestió directa o indirecta, i alienació de sòl municipal destinat a vivendes protegides.
  
2. La quantia de les subvencions podrà sufragar la totalitat o part dels citats gastos.
  
3. La Conselleria de Benestar Social establirà amb caràcter anual l'import total de les subvencions, designant la partida pressupostària a càrrec de la qual s'atendran les ajudes.
  
Article 4. Obligacions del beneficiari
  
Són obligacions del beneficiari les següents:
  
a) Destinar l'import íntegre de la subvenció que caldrà contractar per mitjà del procediment corresponent a equips tècnics i legals per a la redacció dels projectes tècnics necessaris per a l'adquisició de sòl, preparació i urbanització d'unitats d'execució destinades a la promoció publica o privada de vivendes protegides amb construcció d'equipaments urbans i dotacionals-solidaris
  
b) Si és procedent, acreditar que es troben al corrent en les seues obligacions tributàries i amb la Seguretat Social, amb caràcter previ al moment de l'atorgament de la subvenció, en el sentit establit en els articles 13 i següents del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques.
  
c) Realitzar les accions objecte de la subvenció o ajuda segons la resolució adoptada per la Direcció General de Plans Especials de Vivenda.
  
d) No percebre cap ajuda econòmica o subvenció de qualsevol altre òrgan de la Generalitat Valenciana, destinada al mateix fi que la de l'objecte de la present Orde.
  
e) Notificar a la Direcció General de Plans Especials de Vivenda, l'obtenció de subvencions per a la mateixa finalitat, procedents de qualsevol de les administracions o entitats públiques o privades, locals, nacionals o internacionals.
  
f) Facilitar i assumir les actuacions d'avaluació, control i seguiment que realitze la Direcció General de Plans Especials de Vivenda, aportant les justificacions de les actuacions subvencionades.
  
g) Obtindre de les entitats locals si és procedent, i òrgans autonòmics corresponents les resolucions, actes, llicències o autoritzacions corresponents per a l'aprovació dels projectes tècnics i legals que possibiliten l'execució de les unitats d'execució i la seua destinació per a vivendes protegides i equipament urbans que és objecte de l'ajuda.
  
h) Notificar a la Direcció General de Plans Especials de Vivendes amb l'antelació suficient, els actes preparatoris i la documentació respectiva, per a l'adjudicació als equips tècnics corresponents dels projectes tècnics i legals que se subvencionen, en la selecció de la qual participarà en la forma que s'establisca, demanant prèviament a l'adjudicació dels treballs, l'informe favorable corresponent.
  
Article 5. Procediment
  
1. Sol·licitud.
  
Les sol·licituds es dirigiran a la Direcció General de Plans Especials de Vivenda, i podran presentar-se en la seua seu, o en qualsevol direcció territorial de la Conselleria de Benestar Social per qualsevol dels mitjans previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Documentació.
  
A la sol·licitud haurà d'adjuntar-se la següent documentació:
  
a) Acreditació de la representació legal de l'entitat. En el cas que el sol·licitant siga una persona jurídica, haurà d'aportar-se la documentació acreditativa de la representació de la persona física que actue en el seu nom.
  
b) Memòria de l'estimació dels honoraris i gastos per a la redacció de tots els treballs destinats a planificar i executar les unitats residencials, amb descripció de la dimensió i característiques de l'actuació, que si més no haurà de garantir la construcció de 250 unitats de vivendes protegides, amb els equipaments i dotacions corresponents, destinant-ne part a vivendes protegides en règim de lloguer.
  
c) Pla de gestió de la unitat d'execució de manera integral, incloent-hi les fases de construcció de les vivendes protegides, les seues característiques i dels equipaments dotacionals-solidaris que caldrà implantar.
  
d) Declaració responsable del sol·licitant que no s'han sol·licitat ni percebut per eixe mateix fi i destinació subvencions de cap òrgan de la Generalitat Valenciana.
  
e) Certificat d'acord de la comissió de govern o de ple, si és procedent, pel qual es sol·licita la subvenció amb el compromís d'agilitzar i adoptar els acords necessaris per a una ràpida execució de tots els treballs planificats en el termini màxim de dos anys des de la concessió de la subvenció, assumint el pla de gestió preparat en col·laboració amb la Direcció General de Plans Especials de Vivenda.
  
f) Certificats acreditatius de trobar-se al corrent en el compliment de les seues obligacions tributàries i amb la Seguretat Social, en el sentit establit en els articles 13 i següents del Reial Decret 1.098/2001, de 12 d'octubre, pel qual s'aprova el Reglament General de Contractes de les Administracions Públiques.
  
Capítol II
  
Tramitació, valoració, resolució i recursos
  
Article 6. lnstrucció
  
1. Rebudes les sol·licituds amb la documentació a excepció si és procedent de l'apartat e) de l'article anterior, l'Àrea de Programes Especials de Vivenda procedirà a instruir l'expedient i elevarà la corresponent proposta al director general de Plans Especials de Vivenda per a la seua resolució, podent realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
  
2. Quan la sol·licitud no reunisca els requisits exigits, o no s'adjunte la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si així no ho fera, se li tindrà per desistit en la seua petició, amb resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. En qualsevol fase de la tramitació de l'expedient, a la vista de la documentació existent en cada un d'estos i de les obligacions que s'adquirixen per la concessió de l'ajuda, es podran demanar informes als organismes i a les entitats que s'estime oportú i efectuar les comprovacions necessàries per a garantir l'objectiu.
  
4. Amb caràcter general, els tràmits que hagen de ser omplits pels interessats/es en el curs del procediment, s'esmenaran segons el que establix l'article 76 del text legal citat anteriorment.
  
Article 7. Valoració
  
Per a la valoració i concessió de les ajudes previstes en la present orde, la Direcció General de Plans Especials de Vivenda examinarà el pla de gestió i atendrà la planificació i racionalització dels recursos, la garantia d'una millor realització dels objectius perseguits i els terminis d'execució proposats en el pla de gestió, així com la major rendibilització dels recursos que caldrà destinar i a les limitacions pressupostàries.
  
Article 8. Resolució
  
1. Les sol·licituds de subvenció relatives a la present orde, els pertocarà ser resoltes pel director general de Plans Especials de Vivenda, per delegació del conseller de Benestar Social, segons el que preveu la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans de la Conselleria.
  
2. El termini màxim per a resoldre i notificar sobre la sol·licitud de subvenció regulades en la present orde serà de tres mesos a partir de la seua data de presentació excepte els períodes d'esmena de documents que es requerisquen.
  
3. En els casos en què caldrà requerir l'interessat l'esmena de deficiències i/o aportació de documents, el termini determinat en l'apartat anterior s'entendrà suspés durant el transcurs del temps que transcorrega entre la notificació del requeriment i el seu efectiu compliment pel beneficiari o, si no n'hi ha, pel transcurs del termini concedit. Excepcionalment, podrà acordar-se l'ampliació dels esmentats terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.
  
4. Vençut el termini màxim abans mencionat, sense haver notificat resolució expressa, els interessats, en aplicació del que disposa l'article 55 de la Llei 9/2001, de 27 de desembre, de la Generalitat Valenciana, de Mesures Fiscals, de Gestió Administrativa i Financera, i d'Organització de la Generalitat Valenciana, podran entendre's desestimades les seues sol·licituds per silenci administratiu. No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Generalitat Valenciana de la resolució del conseller de Benestar Social que done publicitat a este increment.
  
5. Segons el que disposa l'article 47.8 del Text Refós de la Llei d'Hisenda Pública de la Generalitat Valenciana, l'import de les subvencions concedides en cap cas no podran ser de tal quantia que, aïlladament o en concurrència amb subvencions a ajudes d'altres administracions, ens públics o privats, locals, nacionals o internacionals, supere el cost de l'activitat que ha de desenrotllar l'entitat beneficiària.
  
6. Segons el que disposa l'article 47.9 del TRLHPGV, quan la subvenció principal siga de la Generalitat Valenciana, escaurà el reintegrament de l'excés obtingut sobre el cost de l'activitat desenrotllada.
  
7. Podrà ser motiu de denegació la incorrecta o la nul·la justificació d'ajudes d'exercicis anteriors concedides per altres direccions generals d'esta Conselleria, amb acreditació prèvia per qualsevol altra direcció general d'esta Conselleria de la concurrència de les mencionades circumstàncies en expedient administratiu on es garantisca l'audiència a l'interessat.
  
8. La Conselleria de Benestar Social no assumirà obligacions que deriven de la relació laboral del personal de l'empresa contractista i/o els ajuntaments o entitats sense ànim de lucre, sinó que seran els seus titulars els qui en respondran amb caràcter exclusiu.
  
9. Així mateix, la concessió d'una subvenció, a l'empara d'esta orde, no comportarà cap obligació per part d'esta Conselleria d'atorgar subvencions en exercicis posteriors.
  
10. La present convocatòria podrà resoldre's a través de resolució o conveni, quan l'especialitat de l'objecte o de les obligacions que es regulen així ho exigisca. Aquelles subvencions que tinguen per destinataris entitats locals, persones jurídiques de naturalesa pública o privada sense ànim de lucre, s'articularan per mitjà de document administratiu subscrit per ambdós parts, on consten els drets i les seues obligacions i l'objecte de la subvenció, amb detall de les actuacions que se subvencionaran i del pla de gestió integral de la unitat. Tot això amb independència de la resolució administrativa d'atorgament de la subvenció, que en tot cas haurà de produir-se.
  
Article 9. Recursos
  
1. La resolució que es dicte respecte a la sol·licitud de subvencions previstes en la present orde, a l'empara de la present convocatòria esgota la via administrativa i contra ella podrà interposar-se recurs potestatiu de reposició en el termini d'un mes comptador des de l'endemà de la seua notificació.
  
2. Davant de la desestimació per silenci administratiu podrà interposar-se contra l'acte presumpte idèntic recurs en el termini de tres mesos comptadors des del que haguera finalitzat el termini per a dictar i notificar la resolució expressa que s'indica en article 8.2 de la present orde.
  
3. Tot això sense perjuí que en estos dos supòsits, l'interessat puga interposar, directament recurs contenciós administratiu en la forma, el termini i les condicions fixades en l'article 46 de la Llei 29/1998, de 13 de juliol, reguladora de la mencionada jurisdicció, o qualsevol altre recurs que estime pertinent.
  
4. En el cas que l'entitat sol·licitant fóra una entitat local, s'hi seguirà el que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Capítol III
  
Del pagament i de la justificació de les subvencions
  
Article 10. Garanties prèvies al pagament de la subvenció
  
1. Quan es produïsquen bestretes de pagament, el beneficiari de la subvenció quedarà obligat a garantir-ne l'import. A estos efectes, s'entendrà per bestretes de pagament les quantitats que siguen lliurades a favor del beneficiari amb anterioritat que este justifique el gasto corresponent a persones jurídicopúbliques, segons el que assenyala l'article 47 bis, apartat 3 lletra C del TRLHPGV.
  
2. No obstant això, queden exceptuades d'esta obligació les corporacions locals o persones juridicopúbliques, segons el que assenyala l'article 47 bis, apartat 3, lletra C del TRLHPGV, i les persones físiques en què concórreguen les circumstàncies previstes en l'art. 47 bis, apartat 3, lletra a) b), del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 del Consell. La citada garantia podrà constituir-se en forma d'aval bancari, garantia real immobiliària o pòlissa d'assegurament subscrita amb qualsevol entitat oficialment reconeguda. En el cas d'aval bancari, este haurà de constituir-se amb caràcter solidari o amb renúncia expressa al benefici d'excussió previst en l'article 1.830 del Codi Civil o si és procedent segons el que disposa l'article 35, núm. 1 del Text Refós de la Llei de Contractes de les Administracions Públiques, aprovat pel Reial Decret 2/2000, de 16 de juny.
  
3. En qualsevol cas per a la constitució i tramitació de les garanties se seguirà el que disposa la secció II, capítol Ill, títol Ill del Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques; i a l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució (DOGV de 7 de març de 1986), devolució de fiances (DOGV de 7 de març de 1986).
  
4. Qualsevol que siga la forma elegida per a formalitzar la garantia, esta haurà de depositar-se en les direccions territorials d'Economia i Hisenda de la província corresponent, els quals faran entrega al beneficiari de la carta de pagament acreditativa del depòsit, la qual haurà de ser presentada pel beneficiari en la direcció territorial de Benestar Social de la citada província com a requisit previ i inexcusable per al pagament de la bestreta.
  
Article 11. Sistema de pagaments de les subvencions
  
1. Atesa la inexistència de norma alguna amb rang de llei que preveja fórmules especials per al pagament de transferències de capital, el pagament de les ajudes i subvencions regulades en esta orde s'efectuarà després de la justificació per l'entitat beneficiària de la totalitat del gasto objecte de l'acció subvencionada.
  
2. La Direcció General de Plans Especials de Vivenda transferirà els imports de la subvenció concedida al compte corrent de titularitat del beneficiari que este designe.
  
3. El pagament d'este tipus d'ajudes podrà realitzar-se en un pagament únic en aquells casos que es justifique l'especial necessitat d'abonar-lo en un sol acte, amb presentació prèvia d'una sola vegada, de justificants que abasten l'import total de la subvenció.
  
Article 12. Sistema de justificació de les subvencions
  
1. El procediment per a realitzar la justificació d'estes subvencions estarà directament relacionat amb el sistema de pagaments establit en l'article 11 de la present orde, procediment que s'especificarà en cada una de les resolucions de concessió.
  
2. La justificació total presentada pel beneficiari haurà de ser, com a mínim, igual al gasto total estimat de l'actuació objecte de la subvenció, no podent ser compensades entre si les quantitats subvencionades per diferents conceptes.
  
3. Els gastos que caldrà justificar en les subvencions es correspondran sempre amb els continguts de les citades ajudes, no sent admissibles gastos d'actuacions que no estiguen específicament previstes en la descripció dels conceptes subvencionats. Així mateix, no podran ser compensades entre si les quantitats justificades corresponents a diferents conceptes.
  
4. Els beneficiaris de les subvencions estaran obligats a entregar, a requeriment de la Direcció General de Plans Especials de Vivenda, tots el documents, factures, o altres aspectes que siguen necessaris per a justificar la quantia del gasto
  
5.La presentació de justificants es realitzarà davant de la Direcció General de Plans Especials de Vivenda.
  
A la justificació s'acompanyarà la següent documentació:
  
a) Factura original subscrita i expedida per l'empresa o contractista individual que haguera realitzat els treballs, amb expressió del preu desglossat i IVA abonat, i on consten els treballs en què ha consistit.
  
b) Còpia dels projectes tècnics i legals redactats i dels acords municipals o d'altres òrgans adoptats per a execució de la unitat residencial.
  
6. Les factures acreditatives del gasto realitzat hauran de reunir els requisits arreplegats en el Reial Decret 2.402/1985, de 18 de desembre, pel qual es regula el deure d'expedició i entrega de factures per empresaris i professionals (BOE núm. 312 de 30/12/85) i normativa que el modifica. Les corporacions locals podran substituir la citada documentació per certificat expedit per l'interventor local on consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Les esmentades quantitats han de trobar-se, almenys, en situació de «obligacions reconegudes» i així haurà de fer-se constar en el certificat.
  
7. Excepcionalment i en base al que disposa l'article 21, lletra b, del TRLHPGV, la Direcció General de Plans Especials de Vivenda, podrà admetre documentació presentada fora de termini establit en la present convocatòria, acreditativa de la correcta realització de l'activitat objecte de la subvenció, sempre que la mencionada presentació no excedira del 31 de desembre del 2003 i que el retard obeïra a causes degudament justificades en l'expedient i no imputables al beneficiari de la subvenció.
  
Article 13. Termini de presentació de la justificació de les subvencions
  
Amb independència del tipus de subvenció de què es tracte, el termini màxim de presentació de la justificació finalitza el dia 15 de desembre de l'any 2003.
  
Article 14. Desistiment sense efectes, minoració i reintegrament
  
Es podrà dictar una resolució de desistiment sense efecte o minoració, i en tot cas de reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del text refós de la Llei d'Hisenda Pública de la Generalitat Valenciana, aprovat pel Decret Legislatiu, de 26 de juny de 1991, del Consell de la Generalitat Valenciana.
  
El procediment s'iniciarà d'ofici com a conseqüència de la iniciativa de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar serà de tres mesos des del moment en què va ser incoat l'expedient de desistiment sense efectes o de minoració.
  
Les quantitats que es reintegren tindran consideració d'ingrés de dret públic, a l'efecte del procediment aplicable per a la cobrança.
  
Article 15
  
Les regles contingudes en este títol seran d'aplicació sempre que la corresponent Llei de Pressupostos o les seues normes de desenrotllament no establisquen condicions distintes.
  
DISPOSICIONS ADDICIONALS
  
Primera
  
Els aspectes regulats en la present orde s'aplicaran sense perjuí de totes les normes que regixen el règim jurídic de l'administració de la Generalitat, especialment en matèria pressupostària.
  
Segona
  
Es convoquen les ajudes objecte d'esta orde per a l'exercici 2.003, podent-se presentar les sol·licituds a partir de l'entrada en vigor de la present orde i el termini de tres mesos des de la seua publicació en el Diari Oficial de la Generalitat Valenciana.
  
El crèdit màxim per a l'exercici 2003 és el de 450.760 euros afecte a la línia pressupostària T5333000.7 del programa pressupostari 50.41.766.55.2
  
DISPOSICIONS FINALS
  
Primera
  
S'autoritza el director general de Plans Especials de Vivenda a dictar totes les instruccions que calga en aplicació de la present Orde. La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Segona
  
Contra la present orde es podrà interposar potestativament recurs de reposició davant del mateix òrgan que l'ha dictat en el termini d'un mes comptador des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
Per al cas que l'entitat sol·licitant fóra una entitat local, s'hi seguirà el que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
  
València, 12 de març de 2003
  
El conseller de Benestar Social
  
RAFAEL BLASCO CASTANY